62024CJ0252
TIESAS SPRIEDUMS (devītā palāta)
2025. gada 8. maijā (
*1
)
Lūgums sniegt prejudiciālu nolēmumu – Muitas savienība – Kopējais muitas tarifs – Kombinētā nomenklatūra – Tarifu klasifikācija – Pozīcijas 2106 un 2202 – Uztura bagātinātājs šķidrā formā
Lietā C‑252/24
par lūgumu sniegt prejudiciālu nolēmumu atbilstoši LESD 267. pantam, ko Curtea de Apel Bucureşti (Bukarestes apelācijas tiesa, Rumānija) iesniegusi ar 2024. gada 28. februāra lēmumu un kas Tiesā reģistrēts 2024. gada 9. aprīlī, tiesvedībā
Prisum Healthcare SRL
pret
Autoritatea Vamală Română,
TIESA (devītā palāta)
šādā sastāvā: palātas priekšsēdētājs N. Jēskinens [N. Jääskinen], tiesneši M. Kondinanci [M. Condinanzi] (referents) un R. Frendo [R. Frendo],
ģenerāladvokāts: M. Kamposs Sančess‑Bordona [M. Campos Sánchez‑Bordona],
sekretārs: A. Kalots Eskobars [A. Calot Escobar],
ņemot vērā rakstveida procedūru,
ņemot vērā apsvērumus, ko snieguši:
–
Prisum Healthcare SRL vārdā – I. A. Hrisafi‑Josan un M. Petcu, avocați,
–
Rumānijas valdības vārdā – E. Gane, L. Ghiţă un A. Wellman, pārstāvji,
–
Polijas valdības vārdā – B. Majczyna, pārstāvis,
–
Eiropas Komisijas vārdā – A. Demeneix un T. Isacu
de Groot, pārstāves,
ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par to, kā interpretēt Kombinētās nomenklatūras, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.), redakcijā, kura izriet no Komisijas 2022. gada 20. septembra Īstenošanas regulas (ES) 2022/1998 (OV 2022, L 282, 1. lpp.) (turpmāk tekstā – “KN”), tarifu pozīcijas 2106 un 2202.
2
Šis lūgums ir iesniegts saistībā ar strīdu starp Prisum Healthcare SRL un Autoritatea Vamală Română (Rumānijas Muitas dienests) par uztura bagātinātāja “Feroglobin liquid plus” tarifu klasifikāciju.
Atbilstošās tiesību normas
Starptautiskās tiesības
3
Preču aprakstīšanas un kodēšanas harmonizētā sistēma (turpmāk tekstā – “HS”) ir izveidota ar Starptautisko konvenciju par preču aprakstīšanas un kodēšanas harmonizēto sistēmu, kas noslēgta Briselē 1983. gada 14. jūnijā (Recueil des traités des Nations unies, 1503. sēj., 4. lpp., Nr. 25910 (1988)) Pasaules Muitas organizācijas (turpmāk tekstā – “PMO”) ietvaros un kopā ar šīs konvencijas 1986. gada 24. jūnija grozījumu protokolu Eiropas Ekonomikas kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.).
4
PMO saskaņā ar šīs konvencijas 8. pantā noteikto kārtību apstiprina skaidrojumus un klasifikācijas atzinumus, ko pieņēmusi HS komiteja, kura izveidota ar šīs konvencijas 6. pantu.
5
HS 21. nodaļas nosaukums ir “Dažādi pārtikas produkti”, un tajā ietilpst pozīcija 2106 ar nosaukumu “Pārtikas izstrādājumi, kas citur nav minēti”.
6
HS 22. nodaļas nosaukums ir “Dzērieni, alkoholiski šķidrumi un etiķis”, un tajā ir ietverta pozīcija 2202 ar nosaukumu “Ūdens, ieskaitot minerālūdeņus un gāzētos ūdeņus, ar cukura vai citu saldinātāju piedevu vai aromatizēts, un citi bezalkoholiskie dzērieni, izņemot augļu un dārzeņu sulas, kas iekļautas pozīcijā 2009”.
7
HS skaidrojumi, kas attiecas uz pozīciju 2106, ir formulēti šādi:
“[..]
Pozīcijā it īpaši ietilpst:
[..]
16)
izstrādājumi, kas bieži tiek apzīmēti kā uztura bagātinātāji un kuru sastāvā vai pamatā ir viena vai vairākas minerālvielas, vitamīni, aminoskābes, koncentrāti, ekstrakti, izolāti vai līdzīgas pārtikā esošu vielu formas vai šo vielu sintētiskās versijas, un kas noformēti kā papildinājums parastajam uzturam. Tie ietver šos produktus, pat ja satur arī saldinātājus, krāsvielas, aromatizētājus, smaržvielas, palīglīdzekļus, pildvielas, stabilizatorus vai citus tehniskus palīglīdzekļus. Šie izstrādājumi bieži tiek piedāvāti iepakojumos, uz kuriem norādīts, ka tie domāti organisma labas veselības vai vispārējās labsajūtas uzturēšanai, uzlabojot atlētiskos rezultātus, iespējama uzturvielu deficīta novēršanai vai uzturvielu līmeņa, kas zemāks par optimālo, uzlabošanai.
Šie izstrādājumi nesatur pietiekamu daudzumu aktīvo vielu, lai tiem būtu terapeitiska vai profilaktiska iedarbība pret slimībām vai saslimšanām, kas nav attiecīgais uzturvielu deficīts. Citi izstrādājumi, kuros ir pietiekams daudzums aktīvo vielu, lai tiem būtu terapeitiska vai profilaktiska iedarbība pret konkrētu slimību vai saslimšanu, ir izslēgti (30.03 vai 30.04 pozīcija).”
8
Atbilstoši HS skaidrojumiem, kas attiecas uz šīs sistēmas pozīciju 2202:
“A)
Ūdens, ieskaitot minerālūdeņus un gāzētos ūdeņus, ar cukura vai citu saldinātāju piedevām vai aromatizēts.
Šajā grupā ir konkrēti klasificēti:
1)
Minerālūdeņi (dabiskie vai mākslīgie) ar pievienotu cukuru vai citiem saldinātājiem vai aromatizētājiem.
2)
Tādi dzērieni kā limonādes, kola, apelsīnu vai citronu limonādes, kas sastāv no parastā dzeramā ūdens, arī ar pievienotu cukuru vai citādi saldināti, aromatizēti ar augļu sulām vai esencēm vai saliktiem ekstraktiem, kam dažreiz pievieno vīnskābi vai citronskābi; bieži tiek gāzēti, pievienojot oglekļa dioksīdu. Vairākumā gadījumu tos fasē pudelēs vai citos labi aizkorķējamos traukos.
[..]
C)
Citi bezalkoholiskie dzērieni, izņemot augļu vai dārzeņu sulas, kas iekļautas pozīcijā 2009.
Šajā grupā ir konkrēti klasificēti:
1)
Tamarinda nektāri, ko padara piemērotus lietošanai, pievienojot ūdeni, cukuru vai citus saldinātājus, vai sijājot.
2)
Daži pārtikas produkti šķidrā stāvoklī, ko var tieši lietot kā dzērienus, piemēram, dzērieni uz piena vai kakao bāzes.
No šīs pozīcijas ir izslēgti:
a)
Jogurts šķidrā stāvoklī un citādi fermentēti vai skābpiena produkti, ar kakao, augļiem vai aromatizēti (pozīcija 0403).
b)
Cukura sīrupi no pozīcijas 1702 un aromatizēti cukura sīrupi no pozīcijas 2106.
c)
Augļu sulas un dārzeņu sulas, arī ko lieto tieši kā dzērienus (pozīcija 2009).
d)
Medikamenti, kas iekļauti pozīcijās 3003 un 3004.”
Savienības tiesības
KN
9
Kā izriet no Regulas Nr. 2658/87 1. panta 1. punkta, KN reglamentē Eiropas Savienībā ievesto preču tarifu klasifikāciju. Saskaņā ar šīs regulas 3. panta 1. punktu šajā nomenklatūrā ir pārņemtas HS pozīcijas un sešciparu apakšpozīcijas, un tikai septītais un astotais cipars veido KN raksturīgās apakšnodaļas.
10
KN pirmajā daļā ir ievada noteikumu grupa. Šīs daļas I sadaļas “Vispārīgi noteikumi” A punktā, kas attiecas uz “vispārīgiem KN interpretācijas noteikumiem”, ir noteikts:
“[KN] preces klasificē pēc šādiem principiem.
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]
6.
Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes, kā arī iepriekš minētie noteikumi pēc analoģijas, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
11
KN otrā daļa “Muitas nodokļu saraksts” ietver IV sadaļu, kurā paredzēti “gatavi pārtikas produkti; dzērieni, alkoholiski dzērieni un etiķis; tabaka un tabakas rūpnieciski aizstājēji; izstrādājumi, kas satur vai nesatur nikotīnu un kas paredzēti ieelpošanai bez sadegšanas; citi nikotīnu saturoši izstrādājumi, kas paredzēti nikotīna uzņemšanai cilvēka organismā”. Šajā sadaļā ir ietverta KN 21. un 22. nodaļa, kuru nosaukumi attiecīgi ir “Dažādi pārtikas produkti” un “Dzērieni, alkoholiski šķidrumi un etiķis”.
12
Atbilstoši KN 21. nodaļas 5. papildu piezīmei:
“Citus pārtikas izstrādājumus, kuri safasēti nomērītās devās, piemēram, kapsulās, tabletēs, pastilās un graudiņos, un kurus paredzēts lietot kā uztura bagātinātājus, klasificē pozīcijā 2106, ja tie nav minēti vai iekļauti citur.”
13
Šajā 21. nodaļā ietverta šāda pozīcija un apakšpozīcijas:
KN kods
Apraksts
Līgtā nodokļu likme (%)
Papildu mērvienība
1
2
3
4
[..]
2106
Pārtikas izstrādājumi, kas citur nav minēti:
[..]
2106 90
– citādi:
[..]
2106 90 98
– – – citādas
9 [..]
—
14
KN 22. nodaļā ietverta šīs nomenklatūras pozīcija 2202 un tās apakšpozīcijas, kas formulētas šādi:
KN kods
Apraksts
Līgtā nodokļu likme (%)
Papildu mērvienība
1
2
3
4
[..]
2202
Ūdens, ieskaitot minerālūdeņus un gāzētos ūdeņus, ar cukura vai citu saldinātāju piedevu vai aromatizēts, un citi bezalkoholiskie dzērieni, izņemot augļu vai dārzeņu sulas, kas iekļautas pozīcijā 2009:
[..]
2202 99
– – citādi:
[..]
[..]
2202 99 19
– – – – citādi:
[..]
9,6
1
[..]
15
Pamatlietā nozīmīgi ir KN skaidrojumi, ko Eiropas Komisija izstrādājusi saskaņā ar Regulas Nr. 2658/87 9. panta 1. punkta a) apakšpunkta otro ievilkumu un kas Eiropas Savienības Oficiālajā Vēstnesī publicēti 2019. gada 29. martā (OV 2019, C 119, 1. lpp.; turpmāk tekstā – “KN skaidrojumi”).
16
KN skaidrojumu, kas attiecas uz šīs nomenklatūras 21. nodaļu, ievaddaļas virsraksts ir “Vispārīgie skaidrojumi” un tā formulēta šādi:
““Uztura bagātinātāju” klasifikācijā (kā minēts 2106. pozīcijas HS skaidrojumu 16. punktā), konkrētāk, tādu citu pārtikas izstrādājumu klasifikācijā, kas safasēti nomērītās devās, piemēram, kapsulās, tabletēs, pastilās un graudiņos un kas ir lietojami kā uztura bagātinātāji, būtu jāņem vērā arī [2009. gada 17. decembra spriedumā Swiss Caps (no C‑410/08 līdz C‑412/08, EU:C:2009:794)] izklāstītie kritēriji”.
17
Atbilstoši KN skaidrojumu, kas attiecas uz šīs nomenklatūras 22. nodaļu, ievaddaļas vispārīgajiem skaidrojumiem:
“[..]
Šajā nodaļā ietilpst – kamēr tie nav medikamenti – tonizējoši izstrādājumi, kurus, kaut arī tos lieto mazos daudzumos, piemēram, tējkarotēm, var lietot arī tieši kā dzērienus. Bezalkoholiskie tonizējošie izstrādājumi, kuri pirms lietošanas ir jāizšķīdina, 22. nodaļā nav ietverti (parasti 2106. pozīcija).”
18
Attiecībā uz KN pozīciju 2202 KN skaidrojumos ir norādīts:
“[..]
Šajā pozīcijā klasificētie bezalkoholiskie dzērieni ir šķidrumi, kas neatkarīgi no uzņemtā daudzuma vai speciālajiem nolūkiem, kādos dažādu veidu šķidrumus var patērēt, ir tieši piemēroti un paredzēti lietošanai pārtikā, ciktāl tie nav iekļauti citā specifiskākā pozīcijā. Šo dzērienu klasifikācijai nav būtiski tādi subjektīvi un mainīgi faktori kā šo dzērienu patēriņa veids vai nolūks, piemēram, slāpju remdēšana vai veselības uzlabošana (sk. [spriedumu, 1981. gada 26. marts, Dr Ritter (114/80, EU:C:1981:79)]). [..]”
19
Saistībā ar KN apakšpozīciju 22029919 KN skaidrojumos ir precizēts:
“Šajā apakšpozīcijā ietilpst tonizējošie izstrādājumi, kā aprakstīts skaidrojumos attiecībā uz šīs nodaļas vispārīgo skaidrojumu otro daļu. Minēto bezalkoholisko dzērienu pamatā, kurus bieži dēvē par uztura bagātinātājiem, var būt augu (tostarp ārstniecības augu) ekstrakti, un tie var saturēt pievienotus vitamīnus un/vai minerālvielas. Parasti šiem izstrādājumiem būtu jāuztur vispārējā veselība un labsajūta, tāpēc tie atšķiras no aromatizētiem un saldinātiem ūdeņiem un citiem bezalkoholiskajiem dzērieniem [apakš]pozīcijā 22021000, kas minēti HS skaidrojumos pozīcijai 2202, (A) punktā.”
Direktīva 2002/46/EK
20
Eiropas Parlamenta un Padomes Direktīvas 2002/46/EK (2002. gada 10. jūnijs) par dalībvalstu tiesību aktu tuvināšanu attiecībā uz uztura bagātinātājiem (OV 2002, L 183, 51. lpp.) 2. pantā noteikts:
“Šajā direktīvā:
a)
“uztura bagātinātāji” ir pārtikas produkti parastā uztura papildināšanai un kas ir koncentrētas uzturvielas vai citas vielas ar uzturvērtību vai fizioloģisku ietekmi, atsevišķi vai kombinācijās, un ko pārdod devās, tas ir, kapsulu, pastilu, tablešu, dražeju veidā un citos līdzīgos veidos, pulvera maisiņos, ampulās, pilināmās pudelītēs un citā līdzīgā šķidruma un pulvera veidā, kas paredzēts uzņemšanai mazos un nomērītos daudzumos;
[..].”
Pamatlieta un prejudiciālais jautājums
21
Prisum
Healthcare izplata uztura bagātinātāju šķidrā formā “Feroglobin liquid plus”, ko tirgo 200 mililitru (ml) plastmasas flakonos un kas satur dzelzi dzelzs (II) sulfāta formā, vitamīnu kompleksu, minerālsāļus, augu ekstraktus, dabīgus augļu ekstraktus, citas barības vielas, medu, cukuru un glikozes sīrupu (turpmāk tekstā – “attiecīgais izstrādājums”). Prisum
Healthcare attiecīgo izstrādājumu iesaka lietot pa 2 tējkarotēm dienā un norāda, ka tas paredzēts hemoglobīna un sarkano asinsķermenīšu radīšanai, kas tādējādi sekmē veselības līdzsvaru, organisma vispārējo labsajūtu un normālu imūnsistēmas darbību.
22
2023. gada martā Prisum
Healthcare lūdza Rumānijas Muitas dienestu izsniegt saistošu izziņu par tarifu attiecīgā izstrādājuma klasificēšanai KN pozīcijā 2106, konkrēti apakšpozīcijā 21069098.
23
2023. gada 7. jūlijā šis dienests pieņēma lēmumu par saistošu izziņu par tarifu, kurā norādīja, ka, lai noteiktu tarifu klasifikāciju, attiecīgais izstrādājums jāuzskata par tonizējošu dzērienu pudelē KN pozīcijas 2202 izpratnē.
24
Prisum Healthcare par šo lēmumu iesniedza sūdzību.
25
2023. gada 6. septembrī Rumānijas Muitas dienests šo sūdzību noraidīja un atteicās attiecīgo izstrādājumu klasificēt KN pozīcijā 2106. Dienests faktiski uzskatīja, ka KN nav ietvertas specifiskas pozīcijas produktiem, ko tirgo kā uztura bagātinātājus, un ka no šīs nomenklatūras arī neizriet, ka uztura bagātinātāji noteikti jāklasificē tās pozīcijā 2106 neatkarīgi no to īpašībām. Atsaucoties uz I vispārīgo KN interpretācijas noteikumu, minētais dienests norādīja, ka KN pozīcijā 2106 jāklasificē tikai izstrādājumi, ko nevar klasificēt citās konkrētās pozīcijās. Tādi uztura bagātinātāji kā attiecīgais izstrādājums varētu tikt kvalificēti dažādās KN pozīcijās. Pamatojoties uz šiem iemesliem, Rumānijas Muitas dienests uzskatīja, ka attiecīgais izstrādājums ir izstrādājums šķidrā formā, ko paredzēts patērēt tīrā veidā, tāpēc tas jāklasificē KN pozīcijā 2202.
26
Prisum Healthcare par šo lēmumu iesniedza prasību Curtea de Apel
Bucureşti (Bukarestes apelācijas tiesa, Rumānija), kas ir iesniedzējtiesa.
27
Lietas dalībnieki iesniedzējtiesā būtībā nav vienisprātis par to, vai produkti šķidrā formā, ko tirgo kā uztura bagātinātājus, jāklasificē tarifa pozīcijā, kas nav pozīcija 2106, ņemot vērā, ka KN nav ietvertas specifiskas pozīcijas produktiem, kurus tirgo kā uztura bagātinātājus, neatkarīgi no to formas (šķidrs, ciets, kapsulas utt.).
28
Prisum Healthcare būtībā norāda, ka, ņemot vērā attiecīgā produkta specifiskos tehniskos raksturlielumus un neraugoties uz tā šķidro formu, tas ir uztura bagātinātājs Direktīvas 2002/46 izpratnē un tāpēc būtu jāklasificē KN pozīcijā 2106 un precīzāk tās apakšpozīcijā 21069098. Turklāt, lēmumu pamatodams ar šī produkta šķidro formu, Rumānijas Muitas dienests neesot ievērojis judikatūru, kas izriet no 2009. gada 17. decembra sprieduma Swiss Caps (no C‑410/08 līdz C‑412/08, EU:C:2009:794).
29
Savukārt Rumānijas Muitas dienesta ieskatā no 1981. gada 26. marta sprieduma Dr Ritter (114/80, EU:C:1981:79) izriet, ka visi izstrādājumi, kas ir šķidrā formā, kā tas ir attiecīgā izstrādājuma gadījumā, obligāti klasificējami KN pozīcijā 2202, kurā ietilpst “bezalkoholiskie dzērieni” un “tonizējošie dzērieni vai izstrādājumi” neatkarīgi no fakta, ka tie marķēti kā uztura bagātinātāji.
30
Iesniedzējtiesai ir šaubas, vai no šī sprieduma izrietošā judikatūra ir piemērojama tajā izskatāmajam strīdam. Minētais spriedums esot pieņemts pirms Regulas Nr. 2658/87 stāšanās spēkā un esot attiecies uz tonizējošu dzērienu, nevis uz uztura bagātinātāju. Turklāt, pirmkārt, HS komiteja esot nolēmusi šīs sistēmas pozīcijā 2106 klasificēt produktu, kam piemīt īpašības, kuras līdzīgas tām, kādas ir attiecīgajam izstrādājumam, un, otrkārt, no 2009. gada 17. decembra sprieduma SwissCaps (no C‑410/08 līdz C‑412/08, EU:C:2009:794) izriet, ka uztura bagātinātājs kapsulu veidā jāklasificē KN pozīcijā 2106.
31
Ņemot vērā šos apsvērumus, Curtea de Apel București (Bukarestes apelācijas tiesa) nolēma apturēt tiesvedību un uzdot Tiesai šādu prejudiciālu jautājumu:
“Vai [KN] jāinterpretē tādējādi, ka:
pārtikas izstrādājums, kas sagatavots šķidrā formā un satur dzelzi (dzelzs (II) sulfāta formā), vitamīnu kompleksu, minerālsāļus, augu ekstraktus, dabīgus augļu ekstraktus, citas barības vielas, medu, cukuru un glikozes sīrupu, ko lieto pa 2 tējkarotēm dienā, tirgo 200 ml plastmasas flakonos, kas paredzēts specifiskai lietošanai hemoglobīna un sarkano asinsķermenīšu radīšanai, kam ir uztura bagātinātāja funkcija un kas veicina veselības līdzsvaru, organisma vispārēju labsajūtu un normālu imūnsistēmas darbību, ietilpst [KN] pozīcijā 2202, jo šķidrās formas dēļ tas ir izslēdzams no klasificēšanas pozīcijā 2106?”
Par prejudiciālo jautājumu
32
Uzdodot jautājumu, iesniedzējtiesa būtībā vaicā, vai KN jāinterpretē tādējādi, ka pārtikas produkts šķidrā formā, kas satur dzelzi dzelzs (II) sulfāta formā, vitamīnu kompleksu, minerālsāļus, augu ekstraktus, dabīgus augļu ekstraktus, citas barības vielas, medu, cukuru un glikozes sīrupu, ko lieto pa 2 tējkarotēm dienā, tirgo 200 ml plastmasas flakonos, kas paredzēts specifiskai lietošanai hemoglobīna un sarkano asinsķermenīšu radīšanai, kam ir uztura bagātinātāja funkcija un kas veicina veselības līdzsvaru, organisma vispārēju labsajūtu un normālu imūnsistēmas darbību, ietilpst šīs nomenklatūras pozīcijā 2106 vai pozīcijā 2202.
33
Lai atbildētu uz uzdoto jautājumu, vispirms jāatgādina, ka tad, ja Tiesai jāsniedz prejudiciāls nolēmums tarifu klasifikācijas jomā, tās uzdevums drīzāk ir valsts tiesai izskaidrot kritērijus, kuru lietojums tai ļaus attiecīgās preces pareizi klasificēt KN, nevis pašai veikt šo klasifikāciju. Šī klasifikācija izriet no tīri faktiska vērtējuma, kas lūguma sniegt prejudiciālu nolēmumu ietvaros Tiesai nav jāveic (spriedums, 2022. gada 20. oktobris, Mikrotīkls, C‑542/21, EU:C:2022:814, 21. punkts un tajā minētā judikatūra).
34
Svarīgi arī atgādināt, ka saskaņā ar 1. vispārīgo KN interpretācijas noteikumu preču tarifu klasifikāciju nosaka atbilstoši šīs nomenklatūras pozīciju ierakstiem un iedaļu vai nodaļu piezīmēm. Tiesiskās drošības un pārbaužu atvieglošanas interesēs izšķirošais kritērijs šo preču tarifu klasifikācijai vispārēji ir rodams attiecīgās preces objektīvajās pazīmēs un īpašībās, kā tās definētas KN pozīciju un sadaļu vai nodaļu piezīmju formulējumā. Attiecīgās preces paredzētā izmantošana var būt objektīvs klasifikācijas kritērijs, ciktāl tā šai precei ir raksturīga, un tā ir jāizvērtē, ievērojot preces objektīvās iezīmes un īpatnības (spriedums, 2022. gada 20. oktobris, Mikrotīkls, C‑542/21, EU:C:2022:814, 22. punkts un tajā minētā judikatūra).
35
Turklāt Tiesa vairākkārt ir nospriedusi – lai gan KN un HS skaidrojumi nav saistoši, šie skaidrojumi ir svarīgi līdzekļi, lai nodrošinātu vienveidīgu kopējā muitas tarifa piemērošanu, un paši par sevi sniedz noderīgus elementus tā interpretācijai (spriedums, 2022. gada 20. oktobris, Mikrotīkls, C‑542/21, EU:C:2022:814, 23. punkts un tajā minētā judikatūra).
36
Šajā ziņā KN pozīcijas 2106 formulējums attiecas uz “pārtikas izstrādājumiem, kas nav minēti vai iekļauti citur”. KN 21. nodaļas 5. papildu piezīmē ir precizēts, ka attiecīgajā pozīcijā – ja tie nav minēti vai iekļauti citur – ietilpst it īpaši pārtikas izstrādājumi, kas safasēti nomērītās devās, piemēram, kapsulās, tabletēs, pastilās un graudiņos un kas lietojami kā uztura bagātinātāji.
37
Tādējādi, ja pārtikas izstrādājums ietilpst KN pozīcijā 2202, tas šī iemesla dēļ ir izslēgts no KN pozīcijas 2106.
38
Tāpēc jāpārbauda, vai pārtikas izstrādājums šķidrā formā var ietilpt šīs nomenklatūras pozīcijā 2202.
39
Saskaņā ar pēdējās minētās pozīcijas formulējumu tā attiecas uz ūdeni, ieskaitot minerālūdeņus un gāzētos ūdeņus, ar cukura vai citu saldinātāju piedevu vai aromatizētu, kā arī uz citiem bezalkoholiskiem dzērieniem, izņemot augļu vai dārzeņu sulas.
40
Pirmām kārtām, runājot par jēdzienu “dzēriens”, kas nav definēts nedz KN, nedz HS, nedz attiecīgi KN un HS skaidrojumos, Tiesa 1981. gada 26. marta sprieduma Dr Ritter (114/80, EU:C:1981:79) 8. un 9. punktā jau būtībā ir nospriedusi, ka šis jēdziens jāsaprot kā vispārīgs jēdziens, ar kuru apzīmē visus šķidrumus, ko paredzēts lietot pārtikā, ja uz tiem neattiecas cita specifiska klasifikācija, tāpēc minētais jēdziens ietver jebkādus šķidrumus, kuri ir piemēroti lietošanai pārtikā un paredzēti šādai lietošanai, neatkarīgi no uzņemtā daudzuma vai speciālajiem nolūkiem, kādos dažādu veidu šķidrumus var patērēt, vai izmantotajām izejvielām.
41
Šajā ziņā, pat ja minētais spriedums ir taisīts pirms Regulas Nr. 2658/87 stāšanās spēkā un attiecas uz agrākā kopējā muitas tarifa pozīciju 2106 un 2202 interpretāciju, tas saglabā savu nozīmīgumu šajā gadījumā, jo atbilstošie attiecīgo tarifa pozīciju noteikumi un noteikumi, kas reglamentē to interpretāciju, nav grozīti.
42
Otrām kārtām, no KN 22. nodaļas skaidrojumu ievaddaļā ietvertajiem vispārīgajiem skaidrojumiem izriet, ka tonizējoši izstrādājumi, ko, “kaut arī tos lieto mazos daudzumos (piemēram, tējkarotēm)”, var lietot tīrā veidā kā dzērienus, ietilpst šajā nodaļā. Savukārt bezalkoholiski tonizējošie izstrādājumi, “kuri pirms lietošanas ir jāizšķīdina”, parasti ietilpst KN pozīcijā 2106.
43
Atsaucoties uz 1981. gada 26. marta spriedumu Dr Ritter (114/80, EU:C:1981:79), KN pozīcijas 2202 skaidrojumā ir precizēts, ka šajā pozīcijā klasificētie bezalkoholiskie dzērieni ir šķidrumi, kas neatkarīgi no uzņemtā daudzuma vai speciālajiem nolūkiem, kādos dažādu veidu šķidrumus var patērēt, ir tieši piemēroti un paredzēti lietošanai pārtikā, ciktāl šie dzērieni nav iekļauti citā specifiskākā KN pozīcijā. Ir arī precizēts, ka šo dzērienu klasifikācijai nav būtiski tādi subjektīvi un mainīgi faktori kā šo dzērienu patēriņa veids vai nolūks, piemēram, slāpju remdēšana vai veselības uzlabošana.
44
Turklāt, kā norādīts KN skaidrojumos par apakšpozīciju 22029919, bezalkoholiskie dzērieni, kurus bieži dēvē par “uztura bagātinātājiem”, kuri labvēlīgi ietekmē veselību un labsajūtu, kuru pamatā var būt augu, tostarp ārstniecības augu, ekstrakti un kuri var saturēt pievienotus vitamīnus un/vai minerālvielas, principā jāklasificē šajā KN apakšpozīcijā.
45
Trešām kārtām, kā to norādījušas Rumānijas un Polijas valdības, kā arī Komisija, no 2009. gada 17. decembra sprieduma SwissCaps (no C‑410/08 līdz C‑412/08, EU:C:2009:794) nevar secināt, ka visi pārtikas izstrādājumi, ko uzskata par uztura bagātinātājiem, būtu jāklasificē KN pozīcijā 2106. Minētajā spriedumā, neizslēdzot, ka uztura bagātinātāju šķidrā formā var klasificēt šīs nomenklatūras pozīcijā 2202, Tiesa ir tikai nospriedusi, ka uztura bagātinātāji kapsulu formā jāklasificē KN pozīcijā 2106.
46
Ceturtām kārtām, tas, ka attiecīgo produktu tirgo kā “uztura bagātinātāju” atbilstoši Direktīvai 2002/46, neliedz šo produktu klasificēt KN pozīcijā 2202, ņemot vērā šīs direktīvas un KN fundamentāli atšķirīgos mērķus (pēc analoģijas skat. spriedumu, 2016. gada 15. decembris, LEK, C‑700/15, EU:C:2016:959, 34.–37. punkts).
47
Visbeidzot, piektām kārtām, runājot par klasifikācijas atzinumu 2106.90/43, ko HS komiteja pieņēmusi 2023. gada martā notikušajā 71. sesijā un uz ko Prisum Healthcare atsaucas rakstveida apsvērumos, un kurā produkts, kam ir īpašības, kuras līdzīgas attiecīgā izstrādājum īpašībām, ir klasificēts HS pozīcijā 2106, jāatgādina, kā to darījušas Rumānijas un Polijas valdības un Komisija, ka, ņemot vērā 1981. gada 26. marta spriedumu Dr Ritter (114/80, EU:C:1981:79), Savienība bija paudusi lūgumu pārskatīt klasifikācijas atzinumu. Tā kā HS komiteja tomēr šo lūgumu noraidīja, Komisija ar 2023. gada 15. decembra rakstveida paziņojumu informēja PMO ģenerālsekretāru, ka šī sprieduma dēļ tā nevar piemērot minēto klasifikācijas atzinumu.
48
Katrā ziņā Tiesa jau ir nospriedusi – lai gan HS atzinumi ir norādes, kas dod būtisku ieguldījumu dažādu KN pozīciju tvēruma interpretācijā, tie nav juridiski saistoši un nav jāņem vērā, ja to interpretācija izrādās nesaderīga ar šīs KN pozīcijas formulējumu (šajā nozīmē skat. 2005. gada 19. janvāra rīkojumu SmithKlineBeecham, C‑206/03, EU:C:2005:31, 24.–28. punkts un tajos minētā judikatūra).
49
No tā izriet, ka pārtikas izstrādājumus šķidrā formā, ja šāda forma tos ļauj lietot pārtikā kā dzērienus neatkarīgi no uzņemtā daudzuma vai speciālajiem nolūkiem, kādos tos var patērēt, var klasificēt KN pozīcijā 2202, ciktāl tie neietilpst citā specifiskākā KN pozīcijā. Šķidrais stāvoklis, kādā šādi pārtikas izstrādājumi tiek tirgoti, jāuzskata par objektīvu īpašību, kas tos izslēdz no klasifikācijas KN pozīcijā 2106.
50
Ņemot vērā visus iepriekš izklāstītos apsvērumus, uz uzdoto jautājumu jāatbild, ka KN jāinterpretē tādējādi, ka pārtikas izstrādājums šķidrā formā, kas satur dzelzi dzelzs (II) sulfāta formā, vitamīnu kompleksu, minerālsāļus, augu ekstraktus, dabīgus augļu ekstraktus, citas barības vielas, medu, cukuru un glikozes sīrupu, ko lieto pa 2 tējkarotēm dienā, tirgo 200 ml plastmasas flakonos, kas paredzēts specifiskai lietošanai hemoglobīna un sarkano asinsķermenīšu radīšanai, kam ir uztura bagātinātāja funkcija un kas veicina veselības līdzsvaru, organisma vispārēju labsajūtu un normālu imūnsistēmas darbību, ietilpst šīs nomenklatūras pozīcijā 2202.
Par tiesāšanās izdevumiem
51
Attiecībā uz pamatlietas pusēm šī tiesvedība izriet no tiesvedības, kas notiek iesniedzējtiesā, tāpēc tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (devītā palāta) nospriež:
Kombinētā nomenklatūra, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu, redakcijā, kura izriet no Komisijas 2022. gada 20. septembra Īstenošanas regulas (ES) 2022/1998,
jāinterpretē tādējādi, ka
pārtikas izstrādājums šķidrā formā, kas satur dzelzi dzelzs (II) sulfāta formā, vitamīnu kompleksu, minerālsāļus, augu ekstraktus, dabīgus augļu ekstraktus, citas barības vielas, medu, cukuru un glikozes sīrupu, ko lieto pa 2 tējkarotēm dienā, tirgo 200 mililitru plastmasas flakonos, kas paredzēts specifiskai lietošanai hemoglobīna un sarkano asinsķermenīšu radīšanai, kam ir uztura bagātinātāja funkcija un kas veicina veselības līdzsvaru, organisma vispārēju labsajūtu un normālu imūnsistēmas darbību, ietilpst šīs nomenklatūras pozīcijā 2202.
[Paraksti]
(
*1
)	Tiesvedības valoda – rumāņu.